บลจ.ทิสโก้ ชูความสำเร็จกองทุนเปิด TISCOJ10โชว์ NAV แตะ 10.8674 บ./หน่วย เข้าเป้าใน 6 เดือน
บลจ.ทิสโก้ ชูความสำเร็จกองทุนเปิด TISCOJ10 โชว์ NAV แตะ 10.8674 บ./หน่วย เข้าเป้าใน 6 เดือน
28 พ.ย. 2559

นายสาห์รัช ชัฎสุวรรณ ผู้อำนวยการสายการตลาดบริษัทหลัทรัพย์จัดการกองทุนทิสโก้ จำกัด หรือ บลจ. ทิสโก้ เปิดเผยว่า ล่าสุด บลจ. ทิสโก้ สามารถบริหาร “กองทุนเปิด ทิสโก้ เจแปน อิควิตี้ ทริกเกอร์ 8% #10” (TISCO Japan Equity Trigger 8% Fund 10: TISCOJ10) ให้มีมูลค่า NAV อยู่ที่ 10.8674 บาทต่อหน่วย ณ วันที่ 24 พ.ย. 59 จึงเข้าเงื่อนไขเลิกโครงการ โดยใช้เวลาบริหารกองทุน 6 เดือน 2 วัน จากเป้าหมายเดิมที่กำหนดไว้ 8 เดือน (กองทุนจดทะเบียน ณ วันที่ 23 พ.ค. 59)
โดยข้อมูล ณ วันที่ 24 พ.ย. 59 บลจ. ทิสโก้มีทริกเกอร์ฟันด์ภายใต้การจัดการทั้งหมด 115 กองทุน สามารถบริหารให้ถึงเป้าหมายแล้ว 76 กองทุน (ถึงเป้าหมายภายในกำหนดเวลาการลงทุน 63 กองทุนและถึงเป้าหมายเกินกว่ากำหนดเวลาการลงทุน 13 กองทุน) และมีทริกเกอร์ฟันด์ที่ยังไม่ถึงเป้าหมาย 21 กองทุน (อยู่ภายในกำหนดเวลาการลงทุน 1 กองทุน และเกินกว่ากำหนดเวลาการลงทุน 20 กองทุน) และมีทริกเกอร์ฟันด์ที่ไม่ถึงเป้าหมายและเลิกกองทุนแล้ว 18 กองทุน          
“เป็นอีกหนึ่งผลงานทริกเกอร์ฟันด์ของ บลจ. ทิสโก้ ที่สามารถบริหารกองทุนให้ถึงเป้าหมายเลิกโครงการได้เป็นกองที่ 9 ของปีนี้ ล่าสุดทริกเกอร์ฟันด์ที่ลงทุนในตลาดหุ้นญี่ปุ่น ซึ่งถึงเป้าหมายได้ก่อนกำหนด ภายในเวลา 6 เดือน 2 วัน เรามองว่า ตลาดหุ้นญี่ปุ่นยังเป็นตลาดที่น่าจับตา เพราะค่าเงินเยนที่อ่อนลงจะช่วยหนุนกำไรของบริษัทจดทะเบียนในตลาดหุ้นญี่ปุ่นให้สูงขึ้น ผลประกอบการเริ่มกลับมาเติบโตแข็งแกร่ง รวมทั้งมีการเพิ่มอัตราการจ่ายปันผล ขณะที่ Valuation ยังไม่แพงเมื่อเทียบกับในอดีต นับเป็นช่วงที่เหมาะแก่การเข้าลงทุน” นายสาห์รัช กล่าว
 